[pic] | COMISIA EUROPEANĂ |

Bruxelles, 23.9.2010

COM(2010) 488 final

2010/0255 (COD)

Propunere de

REGULAMENT AL PARLAMENTULUI EUROPEAN ȘI AL CONSILIULUI

de modificare a Regulamentului (CE) nr. 1288/2009 al Consiliului de stabilire a unor măsuri tehnice tranzitorii pentru perioada 1 ianuarie 2010- 30 iunie 2011

EXPUNERE DE MOTIVE

La 4 iunie 2008 Comisia a prezentat o propunere de regulament al Consiliului privind conservarea resurselor halieutice prin măsuri tehnice[1]. Scopul acestei propuneri era acela de a înlocui Regulamentul (CE) nr. 850/98 al Consiliului pentru conservarea resurselor de pescuit prin măsuri tehnice de protecție a puietului de organisme marine[2] și anumite măsuri tehnice tranzitorii prevăzute în anexa III la Regulamentul (CE) nr. 43/2009 al Consiliului de stabilire, pentru 2009, a posibilităților de pescuit și a condițiilor conexe pentru anumite stocuri de pește și grupe de stocuri de pește[3].

Propunerea de regulament al Consiliului nu a fost adoptată înaintea datei la care au încetat să se aplice măsurile prevăzute în anexa III la Regulamentul (CE) nr. 43/2009. Din motive de securitate juridică, precum și în vederea menținerii conservării și a gestionării corespunzătoare a resurselor marine, a fost adoptat Regulamentul (CE) nr. 1288/2009 al Consiliului de stabilire a unor măsuri tehnice tranzitorii pentru perioada 1 ianuarie 2010- 30 iunie 2011[4], care prevede menținerea măsurilor tehnice tranzitorii stabilite în anexa III la Regulamentul (CE) nr. 43/2009 pentru o perioadă tranzitorie de 18 luni.

Având în vedere noile dispoziții ale Tratatului de la Lisabona, Comisia a retras, în 2010, propunerea de regulament al Consiliului privind conservarea resurselor halieutice prin măsuri tehnice. Principiile fundamentale privind măsurile tehnice ar urma să fie preluate de noul regulament de bază privind reforma în curs a politicii comune în domeniul pescuitului, pentru care s-a prevăzut o prezentare de propunere în al doilea trimestru al anului 2011.

Regulamentul (CE) nr. 1288/2009 expiră la 30 iunie 2011. Având în vedere că nu există niciun act legislativ în vigoare care să prevadă măsuri tehnice permanente, precum și pentru a garanta securitatea juridică și menținerea conservării și a gestionării corespunzătoare a resurselor marine, este necesar să se extindă valabilitatea regulamentului menționat anterior pentru o perioadă suplimentară de 18 luni, adică până la 1 ianuarie 2013.

Propunerea nu are implicații financiare asupra bugetului Uniunii Europene.

2010/0255 (COD)

Propunere de

REGULAMENT AL PARLAMENTULUI EUROPEAN ȘI AL CONSILIULUI

de modificare a Regulamentului (CE) nr. 1288/2009 al Consiliului de stabilire a unor măsuri tehnice tranzitorii pentru perioada 1 ianuarie 2010- 30 iunie 2011

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 43 alineatul (2),

având în vedere propunerea Comisiei Europene[5],

având în vedere avizul Comitetului Economic și Social European[6],

după transmiterea proiectului de act legislativ către parlamentele naționale,

hotărând în conformitate cu procedura legislativă ordinară,

întrucât:

1. Regulamentul (CE) nr. 1288/2009 al Consiliului din 27 noiembrie 2009 de stabilire a unor măsuri tehnice tranzitorii pentru perioada 1 ianuarie 2010-30 iunie 2011[7] prevede menținerea măsurilor tehnice tranzitorii stabilite anterior în anexa III la Regulamentul (CE) nr. 43/2009, permițând astfel aplicarea în continuare a respectivelor măsuri până la momentul adoptării măsurilor permanente pe baza propunerii, prezentate de Comisie la 4 iunie 2008, de regulament nou al Consiliului privind conservarea resurselor halieutice prin măsuri tehnice[8].

2. În perspectiva viitoarei reforme a politicii comune în domeniul pescuitului (PCP) și având în vedere importanța acestei reforme pentru conținutul și domeniul de aplicare al noilor măsuri tehnice permanente, este necesar să se amâne adoptarea respectivelor măsuri până când va fi luată o decizie de către Parlamentul European și Consiliu cu privire la un nou regulament privind conservarea și exploatarea durabilă a resurselor piscicole în conformitate cu politica comună în domeniul pescuitului, care să înlocuiască Regulamentul (CE) nr. 2371/2002 începând cu 1 ianuarie 2013.

3. Pentru menținerea conservării și gestionării corespunzătoare a resurselor marine trebuie să se continue aplicarea măsurilor tehnice în vigoare în prezent până la acea dată.

4. Prin urmare, având în vedere că măsurile tehnice tranzitorii stabilite de Regulamentul (CE) nr. 1288/2009 încetează să se mai aplice începând cu 1 iulie 2011, acest regulament trebuie modificat pentru a i se extinde valabilitatea până la 1 ianuarie 2013,

ADOPTĂ PREZENTUL REGULAMENT:

Articol unic

Regulamentul (CE) nr. 1288/2009 se modifică după cum urmează:

5. Articolul 1 se modifică după cum urmează:

(a) La alineatul (1), data „30 iunie 2011” se înlocuiește cu data „1 ianuarie 2013”.

(b) Alineatul (2) se modifică după cum urmează:

(i) litera (a) se modifică după cum urmează:

- la punctul (i) textul „punctul 6.8 paragraful al doilea” se elimină;

- la punctul (ii) textul „de la 1 ianuarie 2010 la 30 iunie 2011” se înlocuiește cu „de la 1 ianuarie 2010 la 1 ianuarie 2013”;

- la punctul (iv), data „30 iunie 2011” se înlocuiește cu data „1 ianuarie 2013”;

- la punctul (v), a doua teză din paragraful al doilea se înlocuiește cu următorul text:

„Statele membre vizate înaintează Comisiei un raport preliminar privind valoarea totală a capturilor și a cantităților aruncate înapoi în mare de către navele care fac obiectul unui program pentru observatori cel târziu la 30 iunie din anul în care se desfășoară programul. Raportul final pentru anul calendaristic respectiv este transmis cel târziu la 1 februarie din anul următor anului calendaristic respectiv.”;

- se adaugă următorul punct (vi):

„(vi) punctul 6.8 paragraful al doilea se înlocuiește cu următorul text: «Statele membre vizate transmit rezultatele testelor și experimentelor cel târziu la data de 30 septembrie a anului în care se desfășoară acestea.»”;

(ii) la litera (e) textul „atât pentru anul 2010, cât și pentru anul 2011” se elimină;

(iii) la litera (h) anul „2010” se elimină.

6. La articolul 2, data „30 iunie 2011” se înlocuiește cu data „1 ianuarie 2013”.

Prezentul regulament intră în vigoare în a șaptea zi de la data publicării în Jurnalul Oficial al Uniunii Europene .

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles, […]

Pentru Parlamentul European Pentru Consiliu

Președintele Președintele […] […]

[1] COM(2008) 324 final.

[2] JO L 125, 27.4.1998, p. 1.

[3] JO L 22, 26.1.2009, p. 1.

[4] JO L 347, 24.12.2009, p. 6.

[5] , , p. .

[6] , , p. .

[7] JO L 347, 24.12.2009, p. 6.

[8] COM(2008) 324 final.